Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Fil-11 ta' Diċembru, il-Korp tal-Appell tal-Organizzazzjoni Dinjija tal-Kummerċ (WTO) se jieqaf essenzjalment milli jiffunzjona, peress li m'għadux jista' jieħu appelli ġodda. Dan huwa daqqa ta' ħarta serja ħafna lis-sistema kummerċjali internazzjonali bbażata fuq ir-regoli, li għal dawn l-aħħar 24 sena ddependiet fuq il-Korp tal-Appell tad-WTO — u s-soluzzjoni tat-tilwim b'mod ġenerali. Dan huwa mument kritiku għall-multilateraliżmu u għas-sistema kummerċjali globali. Mingħajr il-Korp tal-Appell, tlifna sistema infurzabbli ta' soluzzjoni tat-tilwim li kienet garanti indipendenti — kemm għal ekonomiji kbar kif ukoll għal dawk żgħar — li r-regoli tad-WTO jiġu applikati b'mod imparzjali. L-Unjoni Ewropea tibqa' tappoġġa b'mod qawwi s-sistema ta' kummerċ multilaterali u temmen bis-sħiħ li WTO li jkollha sistema ta' soluzzjoni tat-tilwim effettiva hija indispensabbli biex tiżgura kummerċ miftuħ u ġust. Id-dinja nbidlet matul dawn l-aħħar 24 sena u jenħtieġ li d-WTO tirrifletti l-ambjent li qed jinbidel sabiex tibqa' rilevanti u operattiva. Jenħtieġ li jiġi implimentat pakkett komprensiv ta' riformi tul it-tliet funzjonijiet tad-WTO: bħala produttur ta' regoli kummerċjali, bħala monitoraġġ tal-politiki u l-prattiki kummerċjali tal-pajjiżi, u mhux b'inqas, il-funzjoni tiegħu ta' riżoluzzjoni tat-tilwim. L-UE kienet minn ta' quddiem f'dan il-proċess, billi għamlet proposti dettaljati u impenjat ruħha b'mod kostruttiv mas-sħab tagħna fid-WTO u se tkompli tagħmel dan. Fl-istennija tas-sospensjoni tal-funzjonament tal-Korp tal-Appell, l-UE pproponiet arranġamenti ta' appell interim għal dawk is-sħab li huma lesti li jkomplu jsolvu t-tilwim b'mod vinkolanti fir-rigward tar-regoli tad-WTO. Il-Kummissjoni Ewropea dalwaqt se tiżvela aktar proposti biex tiżgura li l-UE tkun tista' tkompli tinforza d-drittijiet tagħha fi kwistjonijiet kummerċjali internazzjonali jekk oħrajn jippruvaw jimblokkaw is-sistema.